Bivor indoeuropäischi Stämm vom Norde her is Industal igwanderet sind, het sich am undere Indus und  sinene Nebeflüss e hochentwickleti Stadtkultur usbildet, d Industalkultur. Die zaichnet sich dör e ussergwönlichi Stabilität und Kontinuität uus. Si het e Schrift bruucht, wo aber bis hüt nonöd entzifferet isch, so asmer uf Bildmaterial und anderi Objekt agwisen isch. Drus chamer erchene, as i dere Kultur religiösi Vorstelige vorhande gsii sind, wo spöter in Hinduismus ufgnoo worde sind.